মাত্র ৬৮ মিনিটের রজার ফেডেরার-ঝড়ে খড়কুটো হয়ে উড়ে গেলেন রাফায়েল নাদাল!
ইন্ডিয়ান ওয়েলসের চতুর্থ রাউন্ডের ম্যাচটাকে অস্ট্রেলীয় ওপেন ফাইনালের পুনরাবৃত্তি বলা হচ্ছিল। কিন্তু পাঁচ সেটের সেই যুদ্ধে হারলেও গ্লানি নিয়ে কোর্ট ছাড়তে হয়নি নাদালকে। এখানে ফেডেরার যাঁকে গুঁড়িয়ে দিলেন ৬-২, ৬-৩। সুইস কিংবদন্তির একতরফা দাপট এতটাই চমকে দেওয়া যে অনেকেই ধন্ধে, ম্যাচটা সত্যিই হল নাকি ক্যালিফোর্নিয়ার মরুভূমির মরীচিকা!
কোয়ার্টার ফাইনালে ফেডেরারের সামনে একুশ বছরের অস্ট্রেলীয় নিক কিরিয়স। যিনি তিন সপ্তাহে দ্বিতীয় বার হারালেন নোভাক জকোভিচকে। জিতলেন ৬-৪, ৭-৬ (৭-৩)।
ছত্রিশ বছর বয়সি ফেডেরার অবশ্য নতুন প্রজন্মের চ্যালেঞ্জারের বিরুদ্ধে নামার আগে নাদাল-বিজয় তারিয়ে উপভোগ করছেন। বলেছেন, ‘‘অস্ট্রেলীয় ওপেনের মতোই আক্রমণাত্মক থাকা লক্ষ্য ছিল। কিন্তু ভাবিনি এত ভাল খেলব।’’ ৩৬ সাক্ষাতে নাদালের বিরুদ্ধে এই প্রথম জয়ের হ্যাটট্রিক হল তাঁর। ফেডেরারের কথায়, ‘‘রাফার বিরুদ্ধে শেষ তিনটে ম্যাচ জেতার তৃপ্তিই অন্য রকমের।’’
বিশেষজ্ঞরা বলছেন, রজার বনাম রাফা যুদ্ধে ফেডেরারে ব্যাকহ্যান্ড রিটার্নের অবিশ্বাস্য উন্নতিই ইদানীং ফারাক গড়ে দিচ্ছে। ব্যাকহ্যান্ডের শক্তি বাড়িয়েছেন ফেডেরার। সঙ্গে মারার সময় বলটা আগের চেয়ে অন্তত এক ফুট নীচে রাখছেন। যাতে সমস্যায় পড়ছেন নাদাল। ফেডেরারও বলেছেন, ‘‘আগে ব্যাকহ্যান্ড নিয়ে এতটা আত্মবিশ্বাসী ছিলাম না। কিন্তু গত ছ’মাস কোর্টের বাইরে থাকার সময় নতুন র‌্যাকেটে প্রচুর প্র্যাক্টিস করার সুফল পাচ্ছি। নতুন র‌্যাকেটে আমি এখন অনেক বেশি স্বচ্ছন্দ।’’
তাঁর পুরনো র‌্যাকেটের চেয়ে ৮ বর্গ ইঞ্চি বড় নতুন র‌্যাকেটটা এই মরসুমে যেন মারণাস্ত্র ফেডেরারের হাতে। অস্ট্রেলীয় ওপেন খেতাব যে অস্ত্র ব্যবহারে আরও সাহসী করেছে সুইসকে। 
গত বছর চোট পাওয়ার পর অনেকেই ফেডেরার যুগের অবসান দেখেছিলেন।  ১৮ গ্র্যান্ড স্ল্যামের মালিক কিন্তু বলছেন, ‘‘ছ’মাসের বিশ্রামটাই কিন্তু নতুন শক্তি দিয়েছে।’’ ইন্ডিয়ান ওয়েলসের নাদাল-ধ্বংসের পর অপ্রতিরোধ্য দেখাচ্ছে যাঁকে। বলা শুরু হয়েছে, এই ভাবে খেললে উনিশ নম্বর গ্র্যান্ড স্ল্যামটাও অসম্ভব নয়।
বিগ সার্ভার কিরিয়স পারবেন এই ফেডেরারকে থামাতে? দু’বছর আগে দু’জনের একমাত্র সাক্ষাৎটা মাদ্রিদে জিতেছিলেন কিরিয়স। ফেডেরার অবশ্য বলেছেন, ‘‘মাদ্রিদে চেয়ে এখানে কোর্ট মন্থর। তাই খেলাটা কিন্তু অন্য হবে।’’